KYK: 'Ram' pimpel en pers geskiet | Netwerk24
KYK: 'Ram' pimpel en pers geskiet
Deur Kaydene Davids 14 Augustus 2019 06:02
Om 'n bok te kwes was nog nooit só spotgoedkoop nie.
Op 'n rampartytjie in Bloemfontein kon "jagters" kies watter bok hulle teen 'n skamele R10 wil skiet.
Pieter Coetzee by Pieter Nienaber, die "bok" wat hy Saterdag geskiet het.
"Jagters" van oraloor het Saterdag groot pret gehad toe Pieter Nienaber (29) op sy rampartytjie in 'n kraal in Langenhovenpark ingejaag is en vir slegs R10 met 'n verfbal-geweer te skiet aangebied is.
Nienaber, oftewel Miff, moes in 'n pienk tutu met vlerkies, 'n towerstaf en horings van verskeie bokke vir die "koeëls" koes.
Jagters kon kies of hulle 'n waterbok, gemsbok of koedoe wou skiet, waarna Nienaber die bok se horings op sy kop moes plaas.
Hy is Saterdagoggend uit sy huis in Bloemfontein "ontvoer" en moes agterop 'n bakkie deur die stad ry voordat hy eindelik in 'n kraal gesit is.
Nienaber, 'n elektrisiën, sê hoewel dit groot pret was, was dit ook lekker seer. "Die blou kolle op my lyf is getuienis daarvan, maar die seerste skoot is sekerlik die een reg op my tepel."
Sy love handles pyn ook ná die jagtog.
Volgens Nienaber het sy aanstaande, Siskia Wessels, ná die tyd gesê dat hy haar bitterlik liefhet om die koeëls te trotseer.
Pieter Coetzee, Nienaber se vriend van die afgelope twee dekades, sê hulle wou iets interessant en kreatief vir Miff se rampartytjie reël.
"Nie die gewone blikskud by 'n verkeerslig waar mense geld gee maar niks daaruit kry nie."
Volgens Coetzee was dit 'n wen-wen-situasie vir die jagters en Nienaber, waarvoor sowat R2 500 met die jagtog ingesamel is.
"Dit was 'n groot fees, maar ek het hom ook verskriklik jammer gekry, veral as hy sy wonde begin vryf het."